Diari Oficial de la Generalitat Valenciana


Sumari del DOGV 6278, del 31-05-2010 (2010/5983)

RESOLUCIÓ de 24 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Ens Prestador de Servicis de Certificació Electrònica de la Comunitat Valenciana i el Consorci per a la Recuperació Econòmica i de l'Activitat de la Marina Alta (CREAMA) per a la prestació de servicis de certificació.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6278

Data del DOGV
:   31-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5983


Data del document
:   24-05-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * comunicació de dades
    * telecomunicació
    * signatura electrònica
    * cooperació administrativa
    * administració local

RESOLUCIÓ de 24 de maig de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni entre l'Ens Prestador de Servicis de Certificació Electrònica de la Comunitat Valenciana i el Consorci per a la Recuperació Econòmica i de l'Activitat de la Marina Alta (CREAMA) per a la prestació de servicis de certificació. [2010/5983]  
L'Ens Prestador de Servicis de Certificació Electrònica de la Comunitat Valenciana i el Consorci per a la Recuperació Econòmica i de l'Activitat de la Marina Alta (CREAMA) han subscrit, després de la tramitació prèvia reglamentària, l'11 de gener de 2010, un conveni per a la prestació de servicis de certificació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0720/2010, i que figura com a annex d'esta resolució.  
València, 24 de maig de 2010.- El director general del Secretariat del Consell: Ángel Mompó Romero.  
Conveni entre l'Ens Prestador de Servicis de Certificació Electrònica de la Comunitat Valenciana i CREAMA (consorci per a la recuperació econòmica i de l'activitat de la Marina Alta) per a la prestació de servicis de certificació   
València, 11 de gener de 2010  
Reunits  
D'una part, Paula Sánchez de León Guardiola, consellera de Justícia i Administracions Públiques, en la condició de presidenta de l'Ens Prestador de Servicis de Certificació Electrònica de la Comunitat Valenciana en virtut de les competències atribuïdes per l'article 5.2.b) del Decret 149/2007, pel qual s'aprova l'Estatut de l'Ens Prestador de Servicis de Certificació Electrònica de la Comunitat Valenciana, i d'acord amb l'article 17, apartat f, de la Llei 5/1983, de 30 de desembre, del Consell, en la redacció que en fa la Llei 12/2007, de 20 de març, de la Generalitat, facultada per a la firma del present conveni pel Ple del Consell de data 6 de novembre de 2009.  
D'una altra part, Juan Roselló Martínez, President de CREAMA (consorci per a la recuperació econòmica i de l'activitat de la Marina Alta), facultat per a la firma del present conveni pel Consell d'administració de 22 de juny de 2009.  
Ambdós intervinents afirmen i reconeixen recíprocament la seua suficiència i vigència de les seues respectives facultats per a celebrar el present conveni i a este efecte  
Exposen  
La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació, així com estén l'àmbit subjectiu a tots els prestadors de servicis establits a Espanya.  
Per la seua banda, amb respecte absolut als requisits i condicions establits en la Llei 59/2003, de 19 de desembre, de Firma Electrònica, el 2n Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, apostant fermament per la implantació de la teleadministració de la Generalitat, facilitant l'entorn i la implantació de la firma electrònica i la seua aplicació als ciutadans en la seua relació amb l'administració, vetlant en tot moment per la seguretat i confidencialitat necessària.  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat, té com a objectiu establit en l'article 1.a), la regulació de l'ús de la firma electrònica avançada en l'àmbit de la Generalitat, les seues entitats autònomes i empreses dependents, i en les relacions que puguen entaular amb totes estes els ciutadans, les empreses i altres administracions públiques. A més, com establix l'article 3.2.a), del mateix decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.  
Així mateix, es fomentarà la col·laboració i cooperació amb les distintes administracions per a assegurar la compatibilitat dels sistemes en benefici dels usuaris.  
Ambdós parts estan interessades en la firma del present conveni per a garantir l'autenticitat, integritat i conservació dels documents, a través de la firma electrònica, la qual proporciona l'adequada seguretat jurídica, al mateix temps que facilita als ciutadans les relacions amb l'administració a través de tècniques i mitjans electrònics, informàtics i telemàtics. Per això es formalitza el present conveni de col·laboració d'acord amb les següents  
Clàusules  
Primera. Objecte  
El present conveni té com a objecte la prestació de servicis de certificació de firma electrònica avançada per part de la Generalitat, per mitjà d'un equipament i aplicacions informàtiques necessaris per a l'emissió i gestió de claus i certificats reconeguts. L'equipament esmentat inclou els mecanismes i sistemes de suport per a la salvaguarda de dades i la protecció de tots els sistemes que el componen.  
Segona. Àmbit d'aplicació  
La Generalitat podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan estos usuaris es relacionen amb CREAMA (consorci per a la recuperació econòmica i de l'activitat de la Marina Alta), en el marc de les seues competències respectives.  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que a este efecte mantinguen els ciutadans usuaris en les seues relacions amb CREAMA que firma el present conveni, i a més podran ser utilitzats per a qualsevol relació jurídica que mantinguen els ciutadans usuaris amb la Generalitat, les administracions públiques i empreses que hagen subscrit el corresponent conveni amb l'administració de la Generalitat, d'acord amb les garanties i requisits establits per a cada procediment administratiu.  
Tercera. Obligacions de l'ACCV  
L'Autoritat de Certificació de la Comunitat Valenciana, en el marc del present conveni, s'obliga a:  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte CREAMA (consorci per a la recuperació econòmica i de l'activitat de la Marina Alta), sempre que complisquen un mínim de garanties de seguretat.  
2. Facilitar a l'CREAMA (consorci per a la recuperació econòmica i de l'activitat de la Marina Alta), les aplicacions informàtiques necessàries per a la gestió dels certificats sol·licitats pels usuaris dels servicis i aplicacions de CREAMA, és a dir, per a la constitució d'una autoritat de registre en CREAMA.  
3. Fer constar en cada certificat la identificació de l'Autoritat de Certificació de la Comunitat Valenciana com a prestadora de servicis de certificació,   
4. Realitzar el tractament de les dades personals per a l'exercici de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i aportació dels drets de propietat industrial i intel·lectual, garantint la titularitat d'estos.  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o pèrdua de vigència dels seus efectes.  
6. Prestació de l'assistència tècnica necessària amb l'objecte de facilitar a CREAMA (consorci per a la recuperació econòmica i de l'activitat de la Marina Alta), tota la informació que necessiten per al bon funcionament dels sistemes informàtics.  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.  
8. A més, com la Generalitat es compromet a expedir certificats reconeguts, compliran les obligacions establides en l'article 20 de la Llei 59/2003, de 19 de desembre, de Firma Electrònica, que són:  
- Garantir que puga determinar-se amb precisió la data i hora en què es va expedir un certificat o es va extingir o va suspendre la seua vigència.  
- Demostrar la fiabilitat necessària per a prestar servicis de certificació.  
- Garantir la rapidesa i seguretat en la prestació del servici.  
- Emprar personal amb la qualificació, coneixements i experiència necessaris per a la prestació dels servicis de certificació oferits i els procediments de seguretat i de gestió adequats en l'àmbit de la firma electrònica.  
- Utilitzar sistemes i productes fiables que estiguen protegits contra tota alteració i que garantisquen la seguretat tècnica i, si és el cas, criptogràfica dels processos de certificació a què servix de suport  
- Prendre mesures contra la falsificació de certificats, i garantir la confidencialitat de les dades de creació de firma durant el procés de generació i la seua entrega per un procediment segur al firmant.  
- Conservar registrada tota la informació i documentació relativa a un certificat reconegut, i les declaracions de pràctiques de certificació vigents en cada moment, durant almenys 15 anys, de manera que puguen verificar-se les firmes efectuades amb este.  
- Utilitzar sistemes fiables per a emmagatzemar els certificats que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.   
Quarta. Obligacions de CREAMA  
Per la seua banda, CREAMA (consorci per a la recuperació econòmica i de l'activitat de la Marina Alta), es compromet a:  
1. Comprovar la identitat i qualssevol circumstàncies personals dels sol·licitants de certificats rellevants per al fi propi d'estos.  
2. Emissió de justificant de recepció firmat electrònicament, on conste expressament la data i l'hora de recepció de les comunicacions rebudes.  
3. Guardar les notificacions, comunicacions i documentació emesa i rebuda en les transaccions.  
4. Xifrar les comunicacions emeses i rebudes.  
5. Informar la persona que sol·licite el certificat de les condicions necessàries per a la utilització del certificat i de les seues limitacions d'ús.  
Cinquena. Efectivitat i duració del present conveni  
El present conveni serà efectiu des de la data de la firma, i estendrà la seua vigència per un termini de sis anys. Este termini podrà ser prorrogat per períodes de sis anys per acord exprés de totes les parts per mitjà de les oportunes addendes de pròrroga, que hauran de formalitzar-se amb una antelació mínima d'un mes abans de la finalització del seu termini de vigència.  
Sisena. Revisió del conveni  
Tant l'Autoritat de Certificació de la Comunitat Valenciana com CREAMA (consorci per a la recuperació econòmica i de l'activitat de la Marina Alta), podran proposar la revisió d'este conveni en qualsevol moment per a introduir les modificacions que estimen pertinents.  
Setena. Resolució del conveni  
La Generalitat podrà resoldre el present conveni quan CREAMA (consorci per a la recuperació econòmica i de l'activitat de la Marina Alta), incomplira greument o de forma reiterada les seues obligacions recollides en la clàusula quarta d'este conveni.  
Per la seua banda, CREAMA (consorci per a la recuperació econòmica i de l'activitat de la Marina Alta), podrà resoldre el present conveni quan hi haguera incompliment de les obligacions de l'Autoritat de Certificació de la Comunitat Valenciana establides en la clàusula tercera o existira falta de claredat en el servici prestat.   
La denúncia del conveni podrà ser presentada indistintament per qualsevol de les parts firmants.  
Huitena. Protecció de dades personals  
En compliment del que establix la normativa vigent en el nostre ordenament sobre protecció de dades de caràcter personal, i tenint en compte que per al compliment, per part de CREAMA (consorci per a la recuperació econòmica i de l'activitat de la Marina Alta), dels servicis en este regulats serà necessari accedir a les dades de caràcter personal dels fitxers titularitat de l'Autoritat de Certificació de la Comunitat Valenciana, des d'este mateix instant CREAMA (consorci per a la recuperació econòmica i de l'activitat de la Marina Alta), tindrà la consideració d'encarregat de tractament, i a estos efectes, i en virtut del que preveu l'article 12 de la Llei Orgànica 15/1999, de 13 de desembre, es compromet a:  
1. Tractar les dades que li siguen comunicades per raó del present conveni limitant-se a les actuacions necessàries per a desenvolupar correctament els servicis a favor de l'Autoritat de Certificació de la Comunitat Valenciana.  
2. No comunicar les dades a tercers, fins i tot per a la seua conservació.  
3. No realitzar cap altre tractament diferent del sol·licitat per l'Autoritat de Certificació de la Comunitat Valenciana de les dades a què es tinga accés, ni aplicar o utilitzar les dades amb fins diferents de l'objecte del tractament.   
4. Adoptar les mesures de seguretat necessàries per a mantindre la confidencialitat de les dades mentre estes estiguen emmagatzemades en, o siguen transmeses a través dels sistemes, equips i dispositius de l'encarregat de tractament, i expressament pel que fa a la implantació de les mesures de seguretat de nivell baix previstes en el Reial Decret pel qual s'aprova el Reglament de desenvolupament de la Llei Orgànica 15/1.999, de 13 de desembre de Protecció de Dades de Caràcter Personal.  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que si és el cas li siguen proporcionats per l'Autoritat de Certificació de la Comunitat Valenciana i les altres mesures de seguretat que si és el cas s'apliquen en relació amb l'objecte d'este acord.  
6. Destruir o tornar tota la informació a l'Autoritat de Certificació de la Comunitat Valenciana, una vegada extingida la present relació contractual pel motiu que fóra, així com qualsevol suport o document en què conste alguna dada de caràcter personal objecte de tractament.  
7. L'encarregat de tractament serà l'únic responsable de qualsevol revelació no autoritzada de les dades de caràcter personal a terceres parts, així com de qualsevol altre incompliment de les estipulacions recollides en el present conveni, i està obligat, si és el cas, a rescabalar dels danys i perjuís ocasionats a l'Autoritat de Certificació de la Comunitat Valenciana, directament o indirectament.  
Novena. Dret aplicable i resolució de conflictes  
La prestació dels servicis de certificació que es recullen en el present conveni es realitzarà d'acord amb el que disposa el Decret del Govern Valencià 87/2002, de 30 de maig, sobre firma electrònica, i la Llei 59/2003, de 19 de desembre, de Firma Electrònica.  
La formalització del present conveni complix els requisits legals establits en el Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana, així com la circular de 16 de juny de 1993, per al desplegament de l'esmentat Decret 20/1993, de 8 de febrer, del Govern Valencià, i igualment les previsions que, sobre els convenis, establix, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en les disposicions dictades per a desplegar-la, o aquelles que s'hi apliquen.  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses que sorgisquen entre les parts durant el desplegament i execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
I en prova de conformitat per tot el que antecedix, firmen els compareixents el present conveni en el lloc i la data indicats.  
La presidenta de l'Autoritat de Certificació de la Comunitat Valenciana.  
Paula Sánchez de León Guardiola   
El president de CREAMA (consorci per a la recuperació econòmica i de l'activitat de la Marina Alta),   
Juan Roselló Martínez  
El secretari de CREAMA  
Iván Perez Jordá